Rassies se raakvatresepte - Mogol Pos
Ansu Leahy, Hendrik Smith en Eska Pienaar
LEPHALALE — Die Rassies sê hulle sal die dag en datum, Vrydag 31 Mei, beslis onthou, want hulle nuwe projek is die eerste van sy soort en baie uniek. Dié reuseprojek behels die saamstel van 'n resepteboek met die titel Raakvat Resepte.
Onderwysers het van hulle eie asook resepte van familie en vriende met sorg uitgekies vir hierdie uitgawe. Die Pretspan het 'n Pik-en-Proe-ronde gehou om die beste drie resepte aan te wys.
Eska Pienaar, Ansu Leahy en Hendrik Smith het onder leiding van Celeste Jordt die geregte, wat deur die onnies self voorberei is, geproe en beoordeel. Punte is bereken en hierdie pryse sal tydens die Nataniël in Concert-vertoning op 26 Julie bekend gemaak word.
Die pryse is 'n "Master Chef"-baadjie, 'n Nataniël-boek en 'n Onnie-resepteboek.
Hierdie resepteboek sal vanaf Maandag 29 Julie by Laerskool Ellisras te koop aangebied word. Wat die resepteboek verder uniek maak is dat Nataniel een van sy eie resepte goedgunstiglik vir die resepteboek beskikbaar gemaak het en daarby gaan teken.